Хабзэ дахэ мэхъу
Хабзэ дахэ хъуауэ, 2008 гъэм щыщIэдзауэ Налшык къалэ администрацэмрэ ЕгъэджэныгъэмкIэ департаментымрэ «Динымрэ зэрылъытэмрэ» республикэ зэпеуэр къызэрагъэпэщ. Къалэм щекIуэкIа зэхьэзэхуэм кърикIуахэр наIуэ къэхъуащ, абы щытекIуа еджакIуэхэр ягъэлъэпIащ.
ЕджакIуэхэр ягъэлъэпIащ.
Зэпеуэм и къэпщытакIуэ гупым хэтащ Налшык къалэ администрацэм щIалэгъуалэ Iуэхухэмрэ жылагъуэ зэгухьэныгъэхэмкIэ и къудамэм и унафэщI Бахтиаровэ Евгение, ЕгъэджэныгъэмкIэ департаментым и методистхэу Середа Валентинэрэ Тетуев Аслъэнрэ, Налшык къалэ администрацэм щIалэгъуалэ Iуэхухэмрэ жылагъуэ зэгухьэныгъэхэмкIэ и къудамэм и IэщIагъэлI нэхъыщхьэ Мыкъуэжь Марат, Сабий художественнэ школым и унафэщI Зэхъуэхъу Валерэ.
Налшык къалэ администрацэм и Iэтащхьэм и къуэдзэ Дол Анжелэ жиIащ зэпеуэр Iыхьищу гуэшауэ зэрыщытар («Литературэ тхыгъэ», «Плакат», «Социальнэ проект»). Налшык къалэ администрацэмрэ ЕгъэджэныгъэмкIэ департаментымрэ къабгъэдэкIыу, абы зэпеуэм хэта еджакIуэхэмрэ абыхэм я егъэджакIуэхэмрэ фIыщIэ яхуищIащ, узыншагъэ, ехъулIэныгъэ, зэфIэкI яIэну ехъуэхъуащ. Зэпеуэм щытекIуа еджакIуэхэм щIыхь тхылъхэр иратащ, еджакIуэ пашэхэм я егъэджакIуэхэми (Ляшенкэ Л., Бэв М., Щхьэгъэпсо Ф., Азнаевэ Л., Къыз Е., Текуевэ Е., Кикоть О., Каныгинэ С.) фIыщIэ тхылъхэмкIэ яхуэупсащ.
«Литературэ тхыгъэ» Iыхьэм пашэ щыхъуахэщ гимназие №1-м и 11-нэ классым щеджэхэу Вишняков Артёмрэ Мэремщауэ Алинэрэ, Шэвлокъуэ Тамерлан (Къэбэрдей-Балъкъэрым и «УхуакIуэ» колледжым и студент), Щхьэгъэпсо Азэмэт (гимназие №29 ).
«Плакат» Iыхьэм нэхъыфIу къыщалъытащ школ №32-м и еджакIуэхэу Ахмедовэ Маликэрэ ГъукIэлI ФатIимэрэ, Къуэшыкъуей Елизаветэ (гимназие №29), Ганицкая Марие (школ №25), Киреевэ Валерие (школ №30).
«Социальнэ проект» Iыхьэм зэпеуэм и къэпщытакIуэхэм увыпIэ зыми щыхуагъэфэщакъым. «Динымрэ зэрылъытэмрэ» зэпеуэм и «Литературэ тхыгъэ» Iыхьэм Вишняков Артём и лэжьыгъэр, «Плакат» Iыхьэм Ахмедовэ Маликэ и Iэдакъэ къыщIэ- кIар зэхьэзэхуэм и республикэ Iыхьэм хагъэхьэну унафэ ящIащ.
ТЕКIУЖЬ Заретэ.
Сурэтыр МАМИЙ Руслан трихащ.
